|  |
| --- |
| STEMA PER TEMPLATE |
| **REPUBLIKA E KOSOVËS**REPUBLIKA KOSOVA – REPUBLIC OF KOSOVO |
| **KËSHILLI GJYQËSOR I KOSOVËS**SUDSKI SAVET KOSOVA - KOSOVO JUDICIAL COUNCIL |

Këshilli Gjyqësor i Kosovës, duke u mbështetur në nenin 7, paragrafi 1, pika 1.24 të Ligjit Nr. 06/L-055 për Këshillin Gjyqësor të Kosovës, nenin 6, paragrafi 3, të Ligjit Nr. 06/L-054 për Gjykatat, si dhe nenin 5, paragrafi 1, pika 1.3 të Ligjit Nr. 06/L-082 për Mbrojtjen e të Dhënave Personale, në mbledhjen e mbajtur me datë\_\_\_\_, miraton këtë:

**UDHËZIM ADMINISTRATIV NR. X/2019 PËR PUBLIKIMIN E AKTGJYKIMEVE TË PËRPUNUARA**

**KAPITULLI I**

**DISPOZITAT E PËRGJITHSHME**

**Neni 1 Qëllimi dhe fushëveprimi**

Ky udhëzim përcakton mënyrën e publikimit të aktgjykimeve të përpunuara, në ueb-faqen zyrtare të Këshillit Gjyqësor të Kosovës, me qëllim të promovimit dhe rritjes së transparencës së gjyqësorit, si dhe unifikimin e praktikës gjyqësore.

**Neni 2 Kufizimi i publikimit të aktgjykimeve**

1. Gjykatat duhet të publikojnë të gjitha aktgjykimet, përveç:
	1. Aktgjykimet penale në të cilën përfshihen persona të mitur në çfarëdo cilësie;
	2. Aktgjykimet në kontestet martesore;
	3. Aktgjykimet për mbajtje financiare dhe ushqimi, vërtetim apo kundërshtim të atësisë, dhe kujdestari të personit të mitur,
	4. Aktgjykimet për kundërvajtje.
	5. Rastet tjera te parapara me legjislacionin ne fuqi.

**Neni 3 Përkufizimet**

1. Shprehjet dhe shkurtesat e përdorura në këtë udhëzim kanë këtë kuptim:
	1. **Aktgjykim** - vendimi meritor në një çështje gjyqësore, ashtu siç parashihet me legjislacionin në fuqi, përveç kur me ligjet pozitive/përkatëse përcaktohet ndryshe.
	2. **E dhënë personale** - e dhëna sipas përkufizimit në Nenin 3, par. 1.1 të Ligjit Nr. 06/L- 082 për Mbrojtjen e të Dhënave Personale.
	3. **Përpunim i të dhënave personale -** procesi i ndryshimit apo fshirjes së të dhënave personale, në atë mënyrë që personat që përshkruhen nga të dhënat personale të mbesin anonim/identifikohen vetëm me iniciale.
	4. **KGJK -** Këshilli Gjyqësor i Kosovës
	5. **Kryetar i gjykatës -** gjyqtari përgjegjës për menaxhimin e gjykatës dhe sigurimin e funksionimit efikas të saj, ashtu siç parashihet në Ligjin Nr. 06/L-054 për Gjykatat.
	6. **Gjyqtarë mbikëqyrës -** gjyqtari në krye të degës të Gjykatës Themelore, i cili për veprimet e asaj dege i përgjigjet Kryetarit të Gjykatës Themelore, siç përcaktohet në Ligjin Nr. 06/L-054 për Gjykatat.
	7. **Kontrollues i të dhënave personale –** KGJK si institucion që përcakton qëllimet dhe mënyrat e përpunimit të të dhënave personale.
	8. **Përpunues i të dhënave personale -** zyrtari përgjegjës për përpunimin e të dhënave i cili caktohet me vendim nga kryetari i gjykatës përkatëse, apo gjyqtari mbikëqyrës.
	9. **Publikues i aktgjykimeve -** zyrtari për informim publik në gjykata.
2. Shprehjet e përdorura në njëjës kanë të njëjtin kuptim edhe në shumës. Fjalët e përdorura për një gjini përfshijnë edhe gjininë tjetër.

**KAPITULLI II**

**TË DHËNAT PERSONALE DHE MËNYRAT E PËRPUNIMIT TË TYRE**

**Neni 4**

**Të dhënat personale që i nënshtrohen përpunimit**

1. Përpunimi i të dhënave nënkupton procesin e ndryshimit apo fshirjes së të dhënave personale në aktgjykim para publikimit, në mënyrë që personat në aktgjykim të mos mund të identifikohen nga të dhënat personale.
2. Të dhënat personale që i nënshtrohen përpunimit të aktgjykimit janë: emri dhe mbiemri, adresa, data dhe vendi i lindjes, numri i letërnjoftimit apo pasaportës, patentë-shoferi, tabelat e regjistrimit të automjetit, numri i ndonjë dokumenti tjetër personal, numri i biznesit dhe numri fiskal i shoqërive tregtare, adresa e email-it, dhe ueb-faqja apo adresa/faqet tjera në rrjetet sociale.
3. Përpunimi i aktgjykimit në çështje penale vlen për: të akuzuarin, personin e dënuar, personat e afërm të të akuzuarit apo dënuarit, palën e dëmtuar, mbrojtësin e të akuzuarit apo dënuarit, dëshmitarin, ekspertin e gjykatës, interpretin e gjykatës, punonjësin socialë, psikologun, apo persona të tjerë që marrin pjesë në gjykime në cilësinë e tyre zyrtare.
4. Përpunimi i aktgjykimit në çështje civile dhe ekonomike vlen për: palët ndërgjyqëse (persona fizik dhe juridik, si dhe pjesëmarrës që njihen si palë sipas ligjeve në fuqi), përfaqësuesin me prokurë të palëve, përfaqësuesin ligjor, aksionarët, anëtarët e bordit drejtues, përfaqësuesin e punonjësve, trashëgimtarët, dëshmitarët, ekspertët e gjykatës, interpretin e gjykatës, punonjësi social, psikologun, apo persona të tjerë që marrin pjesë në gjykime në cilësinë e tyre zyrtare.
5. Përpunimi i aktgjykimit në çështje administrative vlen për: paditësin, të paditurin, përfaqësuesin ligjor, ekspertin, interpretin e gjykatës, punonjësin social, apo persona të tjerë që marrin pjesë në procedurat juridike administrative në cilësinë e tyre zyrtare.

**Neni 5**

**Të dhënat personale që nuk i nënshtrohen përpunimit**

1. Të dhënat personale që nuk i nënshtrohen procesit të përpunimit në aktgjykim janë:
	1. Emri i gjykatës, departamentit dhe divizionit;
	2. Emri dhe mbiemri i gjyqtarit, prokurorit, bashkëpunëtorit profesional, zyrtarit ligjor, dhe sekretarit juridik;
	3. Emërtimet dhe të dhënat e institucionit shtetëror/autoriteti publik, përfshirë ndërmarrjet publike në pronësi të Qeverisë apo Komunave, si dhe emri i përfaqësuesit të tyre juridik;
	4. Numri dhe data e aktgjykimit.

**Neni 6**

**Mënyra e përpunimit të të dhënave në aktgjykime**

1. Me rastin e përpunimit të aktgjykimeve do të përdoren metodat e aprovuara nga KGJjK të përcaktuara në Manualin për Publikimin e Aktgjykimeve të Përpunuara.
2. Emri dhe mbiemri i vërtetë zëvendësohen me iniciale, që përfshijnë një shkronjë të madhe dhe pikë. Kur më shumë se një person kanë inicialet e njëjta, atëherë shtohet një numër pas inicialit të dytë.
3. Adresat fshihen tërësisht, përveç komunës.
4. Adresa e e-mailit, ueb-faqes dhe rrjeteve sociale zëvendësohen me llojin e shërbimit të internetit, pasuar me tri pika.
5. Numri i letërnjoftimit, numri i pasaportës, numri i patentë shoferit, regjistrimit apo tabelat e veturës, si dhe numrat e identifikuesit tjerë të të dhënave personale përpunohen duke përdorur një fjalë për llojin e dokumentit, pastaj tri pika.
6. Data e lindjes përpunohet duke e përdorur togfjalëshin "data e lindjes" pastaj tri pika.

**Neni 7**

**Përpunuesi i aktgjykimit**

1. Kryetari i gjykatës, apo gjyqtari mbikëqyrës caktojnë me vendim personin apo personat përgjegjës për përpunim të aktgjykimit.
2. Personi zyrtar i ngarkuar me përpunimin e aktgjykimeve duhet të jetë bashkëpunëtor profesional apo zyrtar ligjor i gjykatës.

**KAPITULLI III**

**PROCEDURA E PUBLIKIMIT TË AKTGJYKIMEVE**

**Neni 8**

**Publikimi i aktgjykimeve**

1. Gjykatat publikojnë të gjitha aktgjykimet në faqen e tyre zyrtare të internetit, në afat prej gjashtëdhjetë (60) ditësh nga data e nxjerrjes së aktgjykimit.
2. Gjyqtarët duhet të përdorin formave standarde të aktgjykimeve të miratuara nga KGJK.
3. Publikimi i aktgjykimit bëhet pasi që janë përpunuar të dhënat personale sipas këtij Udhëzimi.
4. Me kërkesë të publikuesit të aktgjykimeve, gjyqtarët duhet t’i bëjnë të qasshme të gjitha aktgjykimet e nxjerra për publikim.
5. Zyrtari për Informim i gjykatës respektive duhet të publikoj aktgjykimin në ueb-faqen zyrtare të KGJK-së në formatin e kërkueshëm në PDF.
6. Kryetari i gjykatës, gjyqtari mbikëqyrës, administratori dhe ndihmës administratori, rishikojnë rregullisht, së paku një herë në muaj, progresin e gjykatës rreth përmbushjes së kriterit për publikimin e aktgjykimeve brenda 60 ditëve.

**Neni 9**

**Korrigjimi i publikimit të aktgjykimit**

Me kërkesë të palës apo zyrtarisht mund të korrigjohet publikimi i aktgjykimit nga Zyrtari për Informim, brenda afatit prej 7 ditësh nga pranimi i kërkesës.

**Neni 10**

**Përkthimi i aktgjykimit të publikuar**

1. Aktgjykimi publikohet në gjuhën e përpilimit të aktgjykimit.
2. Përjashtimisht aktgjykimi i përkthyer publikohet në gjuhën e përpilimit dhe në versionin e përkthye.

\

**KAPITULLI IV**

**DISPOZITAT KALIMTARE DHE PËRFUNDIMTARE**

**Neni 11**

**Procedurat standarde**

Për qëllim të zbatimit të këtij udhëzimi, KGJK do të miratoj Manualin për Publikimin e Aktgjykimeve të Përpunuara.

**Neni 12**

**Shfuqizimi**

Me hyrjen në fuqi të këtij Udhëzimi Administrativ, shfuqizohet Udhëzimit Administrativ (02/2016) për Anonimizimin dhe Publikimin e Aktgjykimeve të Plotfuqishme.

**Neni 13**

**Hyrja në fuqi**

Ky udhëzim hyn në fuqi në ditën e miratimit nga KGjK.

 Skender ÇOÇAJ,

Kryesues i Këshillit Gjyqësor të Kosovës

Prishtinë më \_\_\_\_\_\_\_\_\_\_\_\_